A kapcsolatokat erősíti a veszprémi Amerikai Hét | VEOL
a nagy vízen túl 2018. 03. 13. 15:24
A kapcsolatokat erősíti a veszprémi Amerikai Hét
A Pannon Egyetem Angol–Amerikai Intézete, a veszprémi Amerikai Kuckó, az Eötvös Károly Megyei Könyvtár és a VEAB Angol Munkabizottsága közösen szervezi meg tizenegyedik alkalommal az Amerika Hetet a városban március 12. és 14. között.
Több szervezet működik együtt, hogy valamennyi program létrejöhessen
A három nap során az amerikai Nazareth College és a Pannon Egyetem hallgatói, oktatói és két Fulbright-ösztöndíjas amerikai kutató tartott, illetve tart közös előadásokat és kerekasztal-beszélgetéseket történelem, civilizáció, művészet, irodalom, pedagógia, média témakörökben. A programsorozatot immár tizenegyedik alkalommal szentelik az amerikai kultúráról való tanulásnak és a magyar–amerikai kapcsolatok erősítésének.
A rendezvényt hétfő délután hétfőn délután, az egyetem B épületének konferenciaközpontjában Navracsics Judit, a Pannon Egyetem Modern Filológiai és Társadalomtudományi Karának dékánja nyitotta meg, aki elmondta, a programsorozat sikere abban rejlik, hogy a közös munka során a két ország diákjainak, oktatóinak lehetősége nyílik a közös gondolkodásra, új ötletek felvetésére, s arra, hogy együtt mélyedjenek el a jelen és a jövő közösségi és egyéni értelemben vett lehetőségein. Szentgyörgyi Szilárd dékánhelyettes, az egyetem Angol–Amerikai Intézetének intézetigazgatója elmondta, úgy véli, ahhoz, hogy az esemény létrejöhessen, mindkét fél elhivatottsága és munkája szükséges volt, hiszen több szervezet működik együtt, hogy valamennyi program létrejöhessen.
Képgaléria: Amerika Hét Veszprémben
Sokat jelent a rendezvény a tíz amerikai diák számára
A programsorozat Scott Campbell, a New York állambeli Nazareth College professzora, a Pannon Egyetem korábbi Fulbright-ösztöndíjas vendégoktatója kezdeményezésére jött létre, aki elmondta, különösen sokat jelent a rendezvény a tíz amerikai diák számára, akik az esemény alatt magyar családoknál laknak, így ebben a néhány napban nem pusztán turistaként ismerkednek az országgal. A diákok a hét során előadásokat is tartanak, így egyben egy nemzetközi konferenciaélménnyel is gazdagodnak ittlétük során. Eric Watnik, az Egyesült Államok magyar nagykövetségének sajtó- és kulturális tanácsosa a megnyitó részeként kötetlen beszélgetést indított arról, mit jelent a kultúra a mindennapi életben, milyen előnyökkel, hatásokkal jár idegen kultúrák megismerése, s ebben az amerikai nagykövetség milyen szerepet játszik Magyarországon.